Alfrēda Kalniņa iela (Rīga)
Šis raksts ir par ielu Rīgā. Par citām jēdziena Alfrēda Kalniņa iela nozīmēm skatīt nozīmju atdalīšanas lapu. Alfrēda Kalniņa iela ir vietējas nozīmes iela Rīgā, Centra rajona Centra apkaimē. Tā sākas krustojumā ar Marijas ielu pilsētas centra dienvidaustrumu daļā, netālu no Centrālās dzelzceļa stacijas, virzās ziemeļrietumu virzienā, iela beidzas krustojumā ar Krišjāņa Barona ielu iepretīm Vērmanes dārzam. Kopējais ielas garums - 190 metri, visā garumā klāta ar bruģa segumu. Autotransporta satiksmei atvēlēta viena braukšanas josla Krišjāņa Barona ielas virzienā, ielas pāra numuru pusē ierīkotas maksas autostāvvietas. Iela nosaukta Alfrēda Kalniņa — latviešu komponista, ērģelnieka un diriģenta, pirmās latviešu operas Baņuta autora — vārdā.